दोक्लाम प्रकरणपछि चीन र भारतले आफ्ना स्वार्थहरुबिच पनि केही साझा समझदारीसाथ अगाडि बढ्ने संकेत आफ्ना कूटनीतिक वार्ताहरुमार्फत् दिइरहेका छन् । हालै चीनको उहान शहरमा भएको मोदी–सी अनौपचारिक वार्तामा उनीहरुले आफ्ना केही ढिपीहरुमा लचक हुन सहमत भएको समाचारहरु आएका थिए । चीन र भारत दुवै समकालिन विश्वका ठूला उत्पादनकर्ता र बजार भएका हिसाबले रेलमै पनि त्रिदेशिक सहकार्य हुँदा धेरै आश्चर्य नहुने विज्ञहरु ठान्छन् । नेपाल र भारतलाई नजिकबाट नियाल्ने प्राज्ञ सिसेङको आशावादी हुनुको अर्को कारण बताए, ‘अहिले तीनवटै देशमा काम गर्न सक्ने शक्तिशाली सरकारहरु छन् । गतिशिल र उत्साहजनक परिवर्तनका लागि योभन्दा उत्कृष्ट अर्को समय हुनेछैन ।’
